ET Euroopa Liidu Teataja C 283/15

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 283/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

MÄÄRUS (EÜ) nr 510/2006

„PAGNOTTA DEL DITTAINO”

EÜ nr: IT-PDO-0005-0577-07.12.2006

KGT ( ) KPN ( X )

1. Nimetus

„Pagnotta del Dittaino”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.4 — Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusega tähistatava toote kirjeldus

Kaitstud päritolunimetusega toode „Pagnotta del Dittaino” turustatakse tavapäraselt ümara kujuga pätsina, mis kaalub 500–1 100 g või viilutatud pooliku pätsina. 3–4 mm paksune koorik on keskmise tihedusega. Sisu on valkjaskollane, peente õhuaukudega, tihe ja ühtlane ning väga elastne. Toote niiskus ei ületa 38 % ning selle organoleptilised omadused (lõhn, maitse ja värskus) säilivad viie päeva jooksul pärast valmistamiskuupäeva.

3.3. Toorained (üksnes töödeldud toodete puhul)

Kaitstud päritolunimetusega „Pagnotta del Dittaino” tähistatakse leiba, mida toodetakse erilisel valmistusviisil, kasutades naturaalset juuretist ja lihtjahu, mis peab olema vähemalt 70 % ulatuses jahvatatud punktis 4 osutatud piirkonnas kasvatatavatest kõva nisu sortidest Simeto, Duilio, Arcangelo, Mongibello, Ciccio, Colosseo. Ülejäänud 30 % peab olema kõvast nisust, mis kuulub tootmispiirkonnas kasvatatavatesse sortidesse Amedeo, Appulo, Bronte, Cannizzo, Cappelli, Creso, Iride, Latino, Norba, Pietrafitta, Quadrato, Radioso, Rusticano, Sant'Agata, Tresor, Vendetta.

Lihtjahu saamiseks kasutatav kõva nisu peab olema kasvatatud heakskiidetud seemnetest ning selle kvalitatiivsed omadused peavad olema järgmised: elektrolüütiline kaal > 78 kg/hl; proteiinid (kogulämmastik × 5,70) > 12 % kuivainest; niiskus < 12,5 %; gluteenid > 8 % kuivainest; kollasusindeks > 17b minolta.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas.

Nisu kasvatamine ja koristamine, kaitstud päritolunimetusega toote „Pagnotta del Dittaino” tootmine ja pakendamine peab toimuma punktis 4 osutatud tootmispiirkonnas, et tagada toote jälgitavus ja kontroll, toote ühtlane kvaliteet ja punktis 3.2 osutatud iseloomulikud omadused.

Toote kvaliteediomaduste säilitamiseks tuleb „Pagnotta del Dittaino” vahetult pärast tootmist pakendada mikroperforeeritud kilesse või gaaspakendisse, mis tagab toote jaoks hügieeni- ja sanitaartingimused, võimaldades sellel samas hingata; pakendamine peab toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Kaitstud päritolunimetusega toode „Pagnotta del Dittaino” pakendatakse mikroperforeeritud kilesse või gaaspakendisse, mis tagab toote jaoks hügieeni- ja sanitaartingimused, võimaldades sellel samas hingata.

3.7. Erieeskirjad märgistamise kohta

Märgisele peab olema kantud nimetuse „Pagnotta del Dittaino” logo.

Keelatud on lisada muid kui käesolevas kokkuvõttes konkreetselt loetletud kvaliteediomadusi. Siiski on lubatud kasutada viiteid kaubamärkidele, kui nad ei ole toodet kiitva ja tarbijat eksitava iseloomuga. Nimetuse logo, mille kujundus ja värvikaart on üksikasjalikult esitatud spetsifikaadis, on neljakandilise kujuga, selle vasakus nurgas on täisnurkselt kaks kõva nisu viljapead ning nende vahel terve ja selle kohal poolik leivapäts. Paremal all on ühenduse KPNi logo. Logo kohal on ristküliku sees horisontaalkirjas „PAGNOTTA DEL DITTAINO DOP”.

4. Geograafilise piirkonna täpne määratlus

Kaitstud päritolunimetusega toote „Pagnotta del Dittaino” tootmispiirkond hõlmab Enna provintsi kommuune Agira, Aidone, Assoro, Calascibetta, Enna, Gagliano Castelferrato, Leonforte, Nicosia, Nissoria, Piazza Armerina, Regalbuto, Sperlinga, Valguarnera Caropepe ja Villarosa ning Catania provintsi kommuune Castel di Iudica, Raddusa ja Ramacca.

5. Seos geograafilise piirkonnaga

5.1. Geograafilise piirkonna eripära

„Pagnotta del Dittaino” tootmiseks vajaliku nisu kasvatuspiirkonnale on iseloomulik väga ebaühtlase aastase sademetehulgaga vahemereline kliima: sademeterohke on sügis-talvine periood ja aasta keskmine sademete hulk on ligikaudu 500 mm; kuu keskmine temperatuur on kõige kõrgem juulis-augustis ning kõige madalamad temperatuurid esinevad jaanuaris-veebruaris, mil temperatuur võib erandjuhtudel langeda isegi saaki kahjustava tasemeni (0 °C). Kõva nisu kasvatatakse keskmiselt savisegustel pindadel.

5.2. Toote eripära

Kaitstud päritolunimetuse „Pagnotta del Dittaino” tunnustamise taotlust põhjendatakse asjaoluga, et kõnealune toode erineb muudest samasse klassi kuuluvatest toodetest eelkõige oma kooriku konsistentsi ning kahvatukollase, peente õhuaukudega, kompaktse ja ühtlase sisu poolest. Teine toote „Pagnotta del Dittaino” eripära on säilitada oma oftalmoloogilised omadused (lõhn, maitse ja värskus) muutumatuna vähemalt viis päeva.

Vanasti hoiti koristatud vilja vee eest kaitstult erilistes anumates või ladudes. Põllumeestel ei olnud vaja kaitsta oma vilja seenhaiguste või parasiitputukate eest. Vilja jahvatati vastavalt vajadusele lähikonnas asuvates veskites.

Samamoodi kasutatakse määratletud piirkonnas kasvatatava kõva nisu puhul eelpuhastust, mille käigus sorteeritakse välja õled, prügi ja võõrkehad ning seejärel ladustatakse vili hoidlatesse, säilitades seda ilma pestitsiidide ning sünteesitud keemiliste vahenditeta. Möldrid tohivad kasutada üksnes vilja füüsilist töötlust. Lubatud vahenditeks on näiteks vilja jahutamine külma õhuga ja vilja segamine.

Sellise töötluse abil saab ära hoida vilja soojenemist liiga kõrge temperatuurini, mis looks soodsa keskkonna hallitusseente arenguks ja mükotoksiinide tekkeks, samuti parasiitputukate vastsete koorumiseks või terise idanemiseks.

Naturaalset juuretist saadakse korrapäraselt värskendatavast emajuuretisest. Värskendamiseks võetakse üks osa emajuuretist, kaks osa lihtjahu ja üks osa vett ning segatakse ühtlane mass, millest saadakse neli osa uut juuretist. Saadud osadest jäetakse üks emajuuretiseks, mida hiljem omakorda värskendatakse, ning kolm ülejäänud osa lisatakse pärast vähemalt viietunnist käärimist leivatainale juuretiseks.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

Punktis 5.2 kirjeldatud „Pagnotta del Dittaino” iseloomulikud omadused on tihedalt seotud punktis 4 loetletud tootmispiirkondade morfoloogiliste ning mulla- ja kliimatingimustega. Need iseloomulikud omadused tulenevad kahtlemata kõvast nisust ja on seega tihedalt seotud kõva nisuga, mis on peamine ja oluline koostisaine leiva tootmises, ja mis on tänu osutatud piirkonna mulla- ja kliimatingimustele kõrge kvaliteediga ja tervisele kasulik (ilma mükotoksiinideta) ning mis annab kaitstud päritolunimetusega tootele „Pagnotta del Dittaino” ainulaadsed organoleptilised omadused.

Ajalooallikatest on selgunud, et erinevalt muudest Itaalia piirkondadest, kus kasutati ja kasutatakse praegugi harilikust nisust jahu, on kõnealuses geograafilises piirkonnas kasutatud alati kõva nisu, millest küpsetatud leib säilitab terve nädala jooksul oma peamised organoleptilised omadused.

Nende omaduste säilitamine ei tulene üksnes kõvast nisust saadud lihtjahu vaid ka naturaalse juuretise (criscenti) kasutamisest. Juuretise käärimine toimub tänu kiirele tasakaalu saavutamisele piimhappe- ja pärmibakterite vahel. Peamised mikroobide liigid on Lactobacillus sanfranciscensis (Lactobacillus brevis subsp. lindneri), Candida milleri ja Saccharomyces exiguus.

Vanadest tekstidest leitud tunnistuste seas on ohtralt kõva nisu kasvatuspiirkonnas kogutud tõendeid, mis on aegade jooksul muutunud teravilja kasvatamise ja eelkõige leiva valmistamise kultuuriga seotud teadmiste ja oskuste pagasiks.

Kõva nisu kasvatamine Sitsiilia sisealadel asuvates Enna ja Catania provintsides on oluline tegevus mitte üksnes põlluharimiseks kasutatava pindala tõttu, vaid ka selle tõttu, et see toimub aladel, kus on kõva nisu kasvatust kuivades tingimustes tavapäraselt viljeletud. Nende kommuunide mulla- ja kliimatingimustes on kõva nisu ainuke kultuur, mis annab kohalikele põlluharijatele aasta-aastalt tööd ja leiba.

Kõva nisu olulist rolli sitsiillaste toitumisharjumustes, on kirjeldanud Plinius Vanem oma teoses „Naturalis Historia”. Tuleb tõepoolest tunnistada, et samal ajal, kui Itaalia piirkondades jahvatati jahu tõrudest, kastanitest või sellistest teraviljadest nagu oder ja rukis, õppisid Sitsiilia talupojad tegema leiba nisujahust. Sonnino arvates elasid Sitsiilia talupojad üle suured näljahädad just tänu oma oskusele valmistada nisujahust leiba.

Viide spetsifikaadi avaldamisele

Valitsus on algatanud riikliku vastuväite esitamise menetluse, avaldades kaitstud päritolunimetuse „Pagnotta del Dittaino” tunnustamise taotluse Itaalia Ametlikus Teatajas nr 75, 30. märtsil 2006.

Spetsifikaadi kokkuvõttega saab tutvuda veebisaidil:

www.politicheagricole.it/ProdottiQualita/Disciplinari_esame_UE.htm

(1) ELT L 93, 31.3.2006, lk 12.